CELEX: 32013D0390
Language: hr
Date: 2013-07-18 00:00:00
Title: 2013/390/EU: Provedbena odluka Komisije оd 18. srpnja 2013. o usklađenosti europskih normi serije EN 15649 (dijelovi 1. – 7.) za plutajuće proizvode za slobodno vrijeme za uporabu na i u vodi s općim sigurnosnim zahtjevima Direktive 2001/95/EZ Europskog parlamenta i Vijeća te o objavljivanju uputa na te norme u Službenom listu Europske unije  Tekst značajan za EGP

19.7.2013   
            
            
               HR
            
            
               Službeni list Europske unije
            
            
               L 196/22
            
         PROVEDBENA ODLUKA KOMISIJE
   оd 18. srpnja 2013.
   o usklađenosti europskih normi serije EN 15649 (dijelovi 1. – 7.) za plutajuće proizvode za slobodno vrijeme za uporabu na i u vodi s općim sigurnosnim zahtjevima Direktive 2001/95/EZ Europskog parlamenta i Vijeća te o objavljivanju uputa na te norme u Službenom listu Europske unije
   
   (Tekst značajan za EGP)
   (2013/390/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2001/95/EZ Europskog parlamenta i Vijeća od
   3. prosinca 2001. o općoj sigurnosti proizvoda (1), a posebno njezin članak 4. stavak 2. prvi podstavak,
   budući da:
   
               (1)
            
            
               Člankom 3. stavkom 1. Direktive 2001/95/EZ propisano je da proizvođači na tržište smiju stavljati samo sigurne proizvode.
            
         
               (2)
            
            
               U skladu s člankom 3. stavkom 2. drugim podstavkom Direktive 2001/95/EZ proizvod se smatra sigurnim, s obzirom na rizike i kategorije rizika obuhvaćene odgovarajućim nacionalnim normama, kada je sukladan s neobveznim nacionalnim normama kojima su preuzete europske norme, na koje je Komisija objavila uputu u Službenom listu Europske unije u skladu s člankom 4. stavkom 2. te Direktive.
            
         
               (3)
            
            
               U skladu s člankom 4. stavkom 1. Direktive 2001/95/EZ europske norme utvrđuju europska tijela za normizaciju na temelju ovlaštenja koje izdaje Komisija.
            
         
               (4)
            
            
               U skladu s člankom 4. stavkom 2. Direktive 2001/95/EZ Komisija objavljuje upute na te norme.
            
         
               (5)
            
            
               Dana 21. travnja 2005. Komisija je donijela Odluku o sigurnosnim uvjetima koje europske norme moraju ispuniti u vezi s plutajućim proizvodima za slobodno vrijeme za uporabu na ili u vodi u skladu s Direktivom 2001/95/EZ Europskog parlamenta i Vijeća (2).
            
         
               (6)
            
            
               Dana 6. rujna 2005. Komisija je izdala ovlaštenje M/372 europskim tijelima za normizaciju za izradu europske norme/europskih normi koja/koje će obuhvatiti glavne opasnosti koje su povezane s plutajućim proizvodima za uporabu na ili u vodi, naime opasnost od utapanja ili nezgode u kojima gotovo dolazi do utapanja te drugi rizici povezani s oblikom proizvoda, na primjer opasnost od odnošenja, gubitka oslonca, pada s velike visine, zarobljavanja ili zaplitanja iznad ili ispod površine vode, iznenadnog gubitka sposobnosti plutanja, prevrtanja, hladnog šoka i drugih opasnosti povezanih sa samom uporabom tih proizvoda, na primjer sudaranje i udarac, te opasnosti povezane s vjetrovima, strujama, plimama i osekama.
            
         
               (7)
            
            
               Na temelju ovlaštenja dobivenog od Komisije Europski odbor za normizaciju (CEN) donio je paket europskih normi (EN 15649 dijelovi 1. – 7.) za plutajuće proizvode za slobodno vrijeme za uporabu na i u vodi.
            
         
               (8)
            
            
               Europske norme serije EN 15649 (dijelovi 1. – 7.) za plutajuće proizvode za slobodno vrijeme za uporabu na i u vodi u skladu su s ovlaštenjem M/372 i udovoljavaju općem sigurnosnom zahtjevu utvrđenom Direktivom 2001/95/EZ. Uputa na te norme objavljuje se u Službenom listu Europske unije.
            
         
               (9)
            
            
               Mjere predviđene ovom Odlukom u skladu su s mišljenjem Odbora osnovanog na temelju Direktive 2001/95/EZ,
            
         DONIJELA JE OVU ODLUKU:
   Članak 1.
   Sljedeće europske norme ispunjavaju opći sigurnosni zahtjev Direktive 2001/95/EZ u pogledu opasnosti koje su njima obuhvaćene:
   
               (a)
            
            
               EN 15649-1:2009 + A1:2012 „Plutajući proizvodi za slobodno vrijeme za uporabu na i u vodi — Dio 1.: Klasifikacija, materijali, opći zahtjevi i metode ispitivanja”,
            
         
               (b)
            
            
               EN 15649-2:2009 + A1:2012 „Plutajući proizvodi za slobodno vrijeme za uporabu na i u vodi — Dio 2.: Informacije za potrošače”,
            
         
               (c)
            
            
               EN 15649-3:2009 + A1:2012 „Plutajući proizvodi za slobodno vrijeme za uporabu na i u vodi — Dio 3.: Dodatni posebni sigurnosni zahtjevi i metode ispitivanja za klasu A”,
            
         
               (d)
            
            
               EN 15649-4:2010 + A1:2012 „Plutajući proizvodi za slobodno vrijeme za uporabu na i u vodi — Dio 4.: Dodatni posebni sigurnosni zahtjevi i metode ispitivanja za naprave klase B”,
            
         
               (e)
            
            
               EN 15649-5:2009 „Plutajući proizvodi za slobodno vrijeme za uporabu na i u vodi — Dio 5.: Dodatni posebni sigurnosni zahtjevi i metode ispitivanja za naprave klase C”,
            
         
               (f)
            
            
               EN 15649-6:2009 „Plutajući proizvodi za slobodno vrijeme za uporabu na i u vodi — Dio 6.: Dodatni posebni sigurnosni zahtjevi i metode ispitivanja za naprave klase D”,
            
         
               (g)
            
            
               EN 15649-7:2009 „Plutajući proizvodi za slobodno vrijeme za uporabu na i u vodi — Dio 7.: Dodatni posebni sigurnosni zahtjevi i metode ispitivanja za klasu E”.
            
         Članak 2.
   Upute na norme EN 15649-1:2009 + A1:2012, EN 15649-2:2009 + A1:2012, EN 15649-3:2009 + A1:2012, EN 15649-4:2010 + A1:2012, EN 15649-5:2009, EN 15649-6:2009 i EN 15649-7:2009 objavljuju se u dijelu C Službenog lista Europske unije.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 18. srpnja 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 11, 15.1.2002., str. 4.
   
      (2)  SL L 104, 23.4.2005., str. 39.